קולטון היינס

ביוגרפיה

היינס נולד בוויצ'יטה, קנזס, ארצות הברית. בנם של ויליאם קלייטון היינס ודנה דניס מיטשל. להיינס שני אחים - קלינטון וג'ושוע, ואחות - וילאו. להיינס שורשים אמריקאים ילידיים (1/64 ממוצאו), שורשים אנגליים, סקוטיים ואיריים. היינס גדל בילדותו בחווה באנדל, קנזס, ובהמשך התגורר בארקנסו, בניו־מקסיקו, בטקסס ובפלורידה. למד בבתי ספר בפלורידה ובקנזס ואת לימודיו סיים בבית הספר בטקסס.
במאי 2016 היינס יצא מהארון. ב־11 במרץ 2017 התארס עם בן זוגו, ג'ף לית'האם , וב-27 באוקטובר באותה שנה השניים התחתנו.

דוגמנות

היינס החל לדגמן בגיל 15 בהיותו בניו יורק. הצלחתו המשמעותית הראשונה הייתה הופעתו בצילום עבור מותג היוקרה האמריקאי אברקרומבי אנד פיץ'. בהמשך הופיע היינס בקמפיינים של מותגי האופנה קירה פלסטינינה, ג'יי סי פני וראלף לורן. בשנת 2008 היינס המשיך לדגמן בקמפיינים נוספים כמו ורייזון, וכן במגזינים רבים כגון ווג לנוער וארנה.
ב־2014 קולטון חזר לדגמן בחברת אברקרומבי אנד פיץ' ולקח חלק בקמפיין "Making of a Star", וכך שבו תמונותיו של היינס לשמש בחנויות החברה בעולם כולו.

משחק

קולטון היינס הופיע לראשונה בתפקיד קולנועי בשנת 2007 בשובר הקופות "רובוטריקים" בתפקיד מזערי. שיחק בתפקיד אורח בסדרת הטלוויזיה CSI: מיאמי בה גילם את ברנדון פוקס, אדם צעיר שכשל בניסיון להתאבד לאחר שצבר חובות כבדים. הוא ביצע הופעת קמע כדוגמן בשני פרקים בסדרה הוליווד הילס. היינס ביצע גם תפקיד אורח בקליפ לשיר "I Don't love you" של להקת מיי כמיקל רומנס. במחצית השנייה של 2007, היינס התמודד לתפקיד הראשי בסרט דמדומים, אך לבסוף השחקן רוברט פטינסון קיבל את תפקיד הדמות הראשית, אדוארד קאלן.
בשנת 2008, הופיע בתפקיד אורח בסדרת הטלוויזיה "Privileged", וגם שיחק בסדרה החיים על פי נד. הוא זכה לגלם את דמותו של סקוט הולנד בסרט "Always and Forever" בהפקת ערוץ הולמרק. הצילומים לסרט החלו בדצמבר 2008, והסרט שודר בערוץ באוקטובר 2009.
בשנת 2009 פורסם שהיינס זכה בתפקיד 'שיין' בסדרה "לוּק" מבית היוצר שואוטיים המבוססת על סרט בעל שם דומה משנת 2007. "גילמתי מנוול בן 17. הסדרה היא בעלת אופי נמרץ ועם הרבה עירום, סקס, סמים וחוויות מהמציאות שיזעזעו את הצופים", אמר היינס בראיון. במרץ 2010 החלו הצילומים לדרמת הפשע העל־טבעית "השערים" לצד סקיילר סמואלס, שם גילם היינס את 'ברט כרזסקי' - שחקן בנבחרת הפוטבול בתיכון שהופך לאדם־זאב. הסדרה שודרה ביוני 2010, אך בוטלה לאחר העונה הראשונה. לאחר מכן היינס שיחק בתפקיד ג'קסון ויטמור בסדרת הנוער "זאב צעיר" המבוססת על סרט בעל שם דומה משנת 1985.
ב־11 באוקטובר 2012, כתב היינס בחשבון הטוויטר שלו "השנים האחרונות היו השנים היפות בחיי. אני עצוב שתם הפרק הזה, אבל נרגש לקראת הבא אחריו. תודה על אהבתכם" וכך הותיר את מעריצי זאב צעיר מבולבלים. יום לאחר מכן נודע שהוא פורש מהסדרה. היינס עבר לשחק בעונתה השנייה של הסדרה "החץ" בתפקיד רוי הרפר, שותפו של החץ הירוק, כשהחוזה שלו הסתיים בתום העונה השלישית.
היינס הופיע בסרט הקולנוע "סן אנדריאס" (2015) למשך כמה דקות לצד השחקנים דוויין ג'ונסון וקיילי מינוג.
בשנת 2016 גילם את לוק למשך שני פרקים בסיטקום "הכריש" (The Grinder) של רשת FOX, בכיכובו של רוב לאו, והתארח בשני פרקים בסדרה הקומית "מלכות הצעקה" שיצר ראיין מרפי בכיכובה של אמה רוברטס.
 בשנת 2017 גילם חשפן בקומדיה השחורה "לילה קשוח" לצידן של סקרלט ג'והנסון וזואי קרביץ. באותה שנה החל לגלם את הבלש סמואלס בעונה השביעית של סדרת האימה "אימה אמריקאית: הכת" ברשת FX Networks.
בשנת 2018 שיחק בסרט הביוגרפי "גדול יותר", על חייו של ג'ו וידר.   

מוזיקה

באפריל 2007, היינס הופיע בקליפ לשיר "I Don't love you" של להקת מיי כמיקל רומנס בתפקיד הגבר השחור שמתאהב באישה הלבנה. בספטמבר 2012 הופיע בקליפ לשיר "Trouble" של הזמרת הבריטית ליאונה לואיס, בו גילם את החבר שלה. ביולי 2013 כיכב בקליפ לשיר "Gold" של ויקטוריה ג'סטיס.
ב־2013, היינס פרסם כמה גרסאות כיסוי לשירים. קולטון התחיל לפתח את קריירת השירה שלו, דבר שאהב מאז ילדותו. בנובמבר ביצע גרסת כיסוי לשיר "19You + Me" יחד עם ניו הייטס. בדצמבר 2013 הוא שחרר סינגל אותו ביצע יחד עם זמר נוסף "Baby It's Christmas".